钦定古今图书集成/方舆汇编/职方典/第1293卷 > 《白莲池记》谢邦信
## 钦定古今图书集成/方舆汇编/职方典/第1293卷 > 《白莲池记》谢邦信

郴州北行三十里许，有石山枕江，势峭拔，多奇观。当
面数峰壁立，若三四老翁相对语，群山自远献秀，倏
然骤见，以为飞舞与游人偕至者。山巅有池，种莲，山
故以“白莲池”名云。旧亦名“仙台”，祀苏仙。有观曰“兴元”，
毁于火，道士罗明性复之。夫仙道茫昧，不可致诘，予
尝恶夫《不经》惑民，兹堂构又若不可少者，否则无以
供游观。佳山水且无闻。东有岩曰紫霄，西岩曰洞关，
悬崖不可至，梯而下，中可容百人。山上花卉果蓏之
属，往往可人意。凌千户德威觞于池上，又为所谓碧
筒饮者。时蜀葵花正开，余既醉，赋诗云：“竹篱疏雨日
迷离，淑气催春昼漏迟。好与仙台成故事，碧筒沉醉
白莲池。”呜呼！苏仙以其方外之教，积诚而行之，卒能
有闻，使其徒至今祀之不衰，天下之读儒书、通经术、
学圣人者不少矣。其生平持论，攘斥佛老，死后往往
湮灭不称，视此反不愧耶？悲夫！此无他故矣。《庄子》有
云：“昔予为畊而卤莽兮，其实亦卤莽而报予。芸而灭
裂兮，其实亦灭裂而报予。”呜呼！不积诚行之，其能有
闻者鲜矣。予故因仙《台之游》著之，将以自鉴焉。